**Pojam sukoba interesa**

**Sukob** ili **konflikt interesa** je naziv za situacije u kojima pojedinac koji obavlja određenu javnu funkciju ili profesionalnu delatnost dolazi u priliku da svojom odlukom ili drugim delovanjem sebi ili sebi bliskim osobama, društvenim grupama i organizacijama ostvari neku korist, a na štetu interesa javnosti, institucija ili osoba koje su toj osobi ukazale poverenje i dale ovlašćenja.

Reč "sukob" se odnosi na sukob između privatnog interesa na jednoj i javnog interesa na drugoj strani, koji je taj pojedinac dužan da štiti. U takvim slučajevima je moguće da se pojavi rizik da privatni interes pojedinca prevagne nad javnim, odnosno moguće je da dođe do korupcije.

**Pojam sukoba interesa u vezi sa sprovođenjem postupka javnih nabavki**

Novi ***Zakon o javnim nabavkama*** posebnu pažnju posvetio je odredbama čija primena treba da dovede do sprečavanja sukoba interesa i eventualne korupcije:

*“Sukob interesa u smislu ovog zakona postoji, kada odnos predstavnika naručioca i ponuđača može uticati na nepristrasnost naručioca pri donošenju odluke u postupku javne nabavke, odnosno:*

*1) ako predstavnik naručioca ili sa njim povezano lice učestvuje u upravljanju ponuđača;*

*2) ako predstavnik naručioca ili sa njim povezano lice poseduje više od 1% udela, odnosno akcija ponuđača;*

*3) ako je predstavnik naručioca ili sa njim povezano lice zaposleno ili radno angažovano kod ponuđača ili sa njime poslovno povezano.*

*Naručilac ne može zaključiti ugovor o javnoj nabavci sa ponuđačem u slučaju postojanja sukoba interesa.*

*Lice u odnosu sa kojim postoji sukob interesa, ne može biti podizvođač ponuđaču kojem je dodeljen ugovor, niti član grupe ponuđača kojoj je dodeljen ugovor.(...)”*